|  |  |
| --- | --- |
| GYŐRI ANNA  Földrajz BSc, 5. félév  Szegedi Tudományegyetem Természettudományi és Informatikai Kar |  |

Témavezető:

|  |
| --- |
| Dr. Kiss Tímea  Egyetemi docens, SZTE TTIK |

Eolikus felszínformálás hazánk területén a pleisztocéntől a holocénig, a Duna-Tisza közének részletes elemzésével

Az eolikus felszínformálás kutatásának jelentősége napjainkban egyre nagyobb, hiszen a klímaváltozással a futóhomok mozgásba lendülésének esélye is megnőtt. Bár a Duna-Tisza köze az egyik legnagyobb hazai futóhomok-terület (7400 km2), eolikus formáiról és folyamatairól máig nem készült összefüggő tanulmány.

Célom az eolikus felszínformák térbeli mintázatának vizsgálata volt különböző méretarányokban. Geoinformatikai eszközök segítségével a Duna-Tisza közén három léptékben vizsgáltam az akkumulációs formakincset. Elsőként egyfajta áttekintésként közel a teljes Duna-Tisza közét (6000 km2), folytatásként a terület egyik kistáját, a Kiskunsági homokhátat (1300 km2), végül pedig két akkumulációs mezőt elemeztem a kistáj két különböző részén.

A Duna-Tisza közének közel teljes terjedelmére keresztmetszeteket készítettem, az észak-déli és nyugat-keleti irány mellett az uralkodó szélirányban (ÉNy-DK) is. Ezáltal könnyebben meghatározhatóvá vált az akkumulációs mezők előfordulási helye. A Kiskunsági homokháton a keresztmetszeteken kívül a szintvonalak alapján az eróziós és akkumulációs területeket is lehatároltam és megvizsgáltam a térbeli elrendeződésüket. A két részletesen vizsgált akkumulációs mezőn pedig a lejtőkategória és a kitettség is meghatározásra került, így segítve az egyes formák morfometriai jellemzését.

Megállapítottam, hogy a Duna-Tisza közén egy kettős maximum rajzolódik ki a tengerszint feletti magasságokban, igazodva a terület hordalékkúp jellegéhez. Az akkumulációs mezők a kiemelt és az alacsonyabb (tehát nedvesebb) térszíneken egyaránt előfordulnak. Ugyanakkor vannak akár 150-200 km2 kiterjedésű, akkumulációs mezőktől mentes területek is. A Kiskunsági homokhát két fő részre osztható a szintkülönbség és geomorfológiai jellegzetességek alapján. Egyrészt a Dunához közelebb fekvő, kiterjedt akkumulációs mezőkkel és deflációs laposokkal jellemezhető terület, másrészt a Dunától távolabb található, magasabb felszín, melyen jóval kisebb kiterjedésűek az említett formacsoportok. Ezeket a méretbeli eltéréseket, valamint a formák térbeli mintázatában való különbségeket igazolta a két akkumulációs mező részletesebb vizsgálata, melyek a Kiskunsági homokhát két felét reprezentálták.

Vizsgálataim eredményei alapján nemcsak a duna-tisza közi eolikus felszínformák térbeli mintázatáról rajzoltam általános képet, hanem további, lokális léptékű jellegzetességek feltárása is lehetővé vált, valamint érdekes párhuzamokat is fel lehetett fedezni a különböző léptékek mintázataiban.